**Renée Kathleen Zellweger** (s. 25. huhtikuuta 1969 Katy, Texas) on yhdysvaltalainen Oscar-palkittu näyttelijä. Zellweger teki läpimurtonsa vuonna 1996 elokuvassa *Jerry Maguire – elämä on peliä* ja voitti parhaan naissivuosan Oscar-palkinnon elokuvasta *Päämääränä Cold Mountain*.

Zellweger on tullut kuuluisaksi *Bridget Jones* -elokuvien pääosan esittäjänä. Hän on esiintynyt pääosissa myös elokuvissa *Chicago*, jossa hänen laulajan kykynsä pääsevät esille, ja *Nurse Betty*. Hänen tunnettuihin elokuviinsa kuuluu myös komedia *Me kaksi & Irene*.

Zellwegerin isä on sveitsiläinen siirtolainen ja äiti norjalainen. Äidin puolelta hänellä on myös kveenijuuria, jotka ovat Norjan suomalaisvähemmistö – lisäksi hänellä on saamelaisia sukujuuria.

Zellweger on saanut Oscarin lisäksi neljä Golden Globea, kolme Screen Actors Guildin palkintoa ja yhden Bafta-palkinnon. Hän on myös Hasty Pudding Theatricalsin "Vuoden nainen" (2009) ja vakiinnuttanut itsensä yhtenä Hollywoodin parhaiten palkatuista naisnäyttelijöistä.

Varhainen elämä
---------------

Zellweger syntyi Texasin Katyssa 25. huhtikuuta 1969. Hänen isänsä Emil Erich Zellweger työskenteli sähköinsinöörinä ja on kotoisin Sveitsistä, Sankt Gallenin Aun pikkukylästä. Renée Zellwegerin äiti Kjellfrid Irene (omaa sukua Andreassen) on kotoisin Norjasta ja varttui Kirkkoniemellä ja Ekkerøyssa, ja on kveeniläistä ja äitinsä puolelta suomensaamelaista syntyperää. Kjellfrid on työskennellyt sairaanhoitajana ja kätilönä; hän muutti Yhdysvaltojen Texasiin työskentelemään kotiopettajattarena norjalaiselle perheelle. Emil-isä vietti useita vuosia nuoruudessaan toisen maailmansodan jälkeisinä vuosina Australiassa ennen muuttoaan Yhdysvaltoihin. Zellwegerin vanhemmat olivat menneet vihille vuonna 1963. Hänella on myös veli Andrew "Drew", joka on syntynyt 15. helmikuuta 1967. Drew työskentelee markkinointipäällikkönä viiniteollisuudessa. Zellweger on kuvaillut varttuneensa "laiskojen katolilaisten ja episkopaalisten" perheessä.

Ollessaan yläasteella Zellweger harrasti aktiivisesti jalkapalloa, koripalloa ja baseballia. Hän kävi koulua Katy High Schoolissa, missä hän oli cheerleader, voimistelija ja jäsenenä kerhoissa. Hänet äänestettiin viimeisenä high school -vuotenaan unelmien treffikaveriksi. Zellweger valmistui high schoolista vuonna 1987. Ensin toimittajan urasta haaveillut Zellweger meni high schoolin jälkeen Austinin Texasin yliopistoon, jossa hänen pääaineenaan oli englannin kieli. Alussa hän otti draamakurssin täydentääkseen vain tutkintonsa taiteen alalla, mutta kokemus sai hänet rakastamaan näyttelemistä. Tähän aikaan Zellweger elätti itsensä tarjoilijan töillä Austinin *Sugar's Go-Go* -erotiikkabaarissa. Zellweger on sanonut, että hän ansaitsi Screen Actors Guildin korttinsa tekemällä Coors Light -oluelle mainoksen ollessaan collegessa. College-aikoinaan hän myös teki pienen osan Austinissa kuvatussa kauhukomediaelokuvassa *Suuteleva zombie* (1993), mutta hänen kahden repliikin roolinsa leikattiin pois elokuvasta.

Zellweger valmistui collegesta vuonna 1991. Valmistumisensa jälkeen hänen ensimmäinen työnsä oli naudanlihamainoksessa. Tällöin hän kävi samalla koe-esiintymässä moniin rooleihin ympäri Houstonia.

Ura
---

### Uran alku ja nousu

Vielä Texasissa asuessaan Zellweger esiintyi muutamissa elokuvissa. Hän näytteli televisioelokuvassa *Tappamisen maku* (1992), jota seurasi toinen televisiotuotanto *Nebraskan nuori murhaaja* (1993). Seuraavana vuonna Zellweger näytteli Ben Stillerin ohjausdebyytissä *Reality Bites* (1994) ja elämäkertaelokuvassa *Kahdeksan sekuntia*, jonka ohjasi John G. Avildsen.

Zellwegerin ensimmäinen pääosa oli vuoden 1994 kauhuelokuvassa *Texasin moottorisahamurhaaja – uusi sukupolvi*, jossa hänen vastanäyttelijänään oli Matthew McConaughey. Zellweger näyttelee teini-ikäistä Jennyä, joka lähtee aikaisin tanssiaisista kolmen ystävänsä kanssa, mutta matka päättyy auto-onnettomuuteen. Onnettomuus johtaa ystävykset murhanhimoisen perheen luokse, jota johtaa ikoninen Leatherface. Zellwegerin seuraava elokuva oli *Love and a .45* (1994), jossa hän näyttelee Starlene Cheathamia, joka suunnittelee ryöstöä poikaystävänsä kanssa. Zellwegerin roolisuoritus toi hänelle Independent Spirit -ehdokkuuden. Zellweger muutti sittemmin Los Angelesiin, missä hän sai rooleja elokuvista *Empire Records – menoa ja musaa* (1995) ja *Avara maailma* (1996). Zellwegeristä tuli kuuluisa kautta maailman naispääosastaan elokuvassa *Jerry Maguire – elämä on peliä* (1996), joka oli ilmestymisvuotensa yhdeksänneksi menestynein elokuva. *Jerry Maguiressa* Zellweger näytteli vastanäyttelijänsä Tom Cruisen hahmon ihastettua. Dorothy Boydin rooli toi Zellwegerille kahdeksan eri palkintoehdokkuutta, joista hän voitti kolme.

Zellweger sai myöhemmin roolin arvostetussa *Se mikä on totta* -elokuvasta, joka sai ensi-iltansa vuonna 1998. Elokuvassa Zellwegerin vastanäyttelijöinä ovat William Hurt ja Meryl Streep. Zellweger sai roolisuorituksestaan New York Film Critics Circle -ehdokkuuden. Zellweger voitti ensimmäisen Golden Globensa parhaasta naispääosasta Neil LaButen menestyneestä draamakomediaelokuvasta *Nurse Betty* (2000), jossa hänellä on vastanäyttelijänään Morgan Freeman. Samana vuonna Zellweger näytteli Jim Carreyn kanssa komediaelokuvassa *Me kaksi & Irene*.

### Menestyksen aikaa: *Bridget Jones* ja *Chicago*

Zellweger vuonna 2009.
Vuonna 2001 Zellweger sai arvostetun pääosan Bridget Jonesina romanttisesta komediaelokuvasta *Bridget Jones – elämäni sinkkuna*, jossa hänen vastanäyttelijöinään ovat Hugh Grant ja Colin Firth. *Bridget Jones* perustuu vuonna 1996 ilmestyneeseen Helen Fieldingin kirjoittamaan samannimiseen romaaniin. Zellwegerin valinnasta tuli paljon kiistoja, koska hän ei ollut brittiläinen eikä ylipainoinen. Roolituksen aikana Zellweger kertoi, että hän oli liian laiha pullean Bridget Jonesin rooliin, joten hän nopeasti lihotti itsensä vaadittuun painoon ja opetteli brittiaksentin. Elokuva oli sekä taloudellisesti että kriittisesti menestys, ja Zellwegerin roolisuoritus Bridgetinä sai ylistävää kritiikkiä. Rooli toi Zellwegerille hänen ensimmäisen parhaan naispääosan Oscar-ehdokkuuden. Lisäksi Zellweger oli ehdolla muun muassa Bafta-palkintoon, Screen Actors Guild -palkintoon ja Golden Globeen. *People-*lehti valitsi Zellwegerin 50 maailman kauneimman ihmisen joukkoon vuonna 2001. Samana vuonna hän pääsi myös E! Entertainmentin vuoden 20 parhaan viihdyttäjän listalle.

Vuonna 2002 hän näytteli Michelle Pfeifferin kanssa draamaelokuvassa *Valkoinen oleanteri*. Samana vuonna Zellweger näytteli Roxie Hartia sekä taloudellisesti että kriittisesti menestyneessä musikaalielokuvassa *Chicago*, jonka ohjasi Rob Marshall. Elokuva oli ehdolla kolmeentoista Oscar-palkintoon, joista se voitti kuusi; elokuva voitti muun muassa parhaan elokuvan Oscar-palkinnon. Zellweger sai roolisuorituksestaan kiitettävää palautetta ja voitti toisen Golden Globensa parhaasta naispääosasta ja Screen Actors Guild -palkinnon. Lisäksi hän oli ehdokkaana Roxie Hartin roolista parhaan naispääosan Oscar-palkintoon ja parhaan naispääosan Bafta-palkintoon.

### 2003–

Zellweger *Beatrix Potter – taiteilijaelämää* -elokuvan ensi-illassa vuonna 2006.
Vuonna 2004 Zellweger voitti ensimmäisen Oscar-palkintonsa parhaasta naissivuosasta ja kolmannen Golden Globensa Anthony Minghellan elokuvasta *Päämääränä Cold Mountain* (2003), jossa hän näytteli Jude Law'n ja Nicole Kidmanin kanssa. Samana vuonna Zellweger uusi roolinsa Bridget Jonesina *Elämäni sinkkuna* jatko-osaan *Bridget Jones: Elämä jatkuu*, josta Zellweger sai Golden Globe -ehdokkuuden. *Elämä jatkuu* menestyi kuitenkin heikommin kuin ensimmäinen *Bridget Jones*. *Entertainment Weekly* -lehden lukijat äänestivät Zellwegerin tammikuussa vuonna 2003 Hollywoodin toiseksi parhaaksi naisnäyttelijäksi; ykkössijalle oli kivunnut Reese Witherspoon.

Zellweger lainasi ääntään DreamWorksin animaatioelokuviin *Hain tarina* (2004) ja *Mehiläisen elokuva* (2007). Vuonna 2005 Zellweger näytteli naispääosaa kriittisesti ja taloudellisesti menestyneessä Ron Howardin ohjaamassa draamaelokuvassa *Cinderella Man*. Samana vuonna Zellweger sai tähden Hollywood Walk of Famelle osoitteeseen 7000 Hollywood Boulevard. Zellweger tuotti ja näytteli nimiroolin elokuvassa *Beatrix Potter – taiteilijaelämää* (2006), joka perustuu arvostetun kirjailija Beatrix Potterin elämään. Elokuvassa esiintyy myös Emily Watson ja Ewan McGregor.

Elokuva-alan ammattilehti *The Hollywood Reporter* koosti marraskuussa 2005 listan Hollywoodin vaikutusvaltaisimmista naisista, ja Zellweger pääsi sijalle viisi; ykköseksi kohosi Julia Roberts. Zellwegerin edellä olivat myös Nicole Kidman, Reese Witherspoon ja Drew Barrymore. Sijoitukseen vaikuttivat näyttelijöiden palkkatulojen lisäksi heidän saamansa tunnustukset ja palkinnot sekä näkyvyys julkisuudessa. Seuraavan vuoden marraskuussa *Hollywood Reporter* ilmoitti Renée Zellwegerin olevan maailman toiseksi parhaiten palkattu naisnäyttelijä. Kakkossijan jakoivat Zellwegerin kanssa Reese Witherspoon, Drew Barrymore ja Cameron Diaz; ykkössijalle kohosi Julia Roberts. Zellwegerin sijoituksen kehitys on kiitettävä: loppuvuodesta 2004 hän oli ollut samalla listalla sijalla yhdeksän.

Zellweger palkittiin Women in Film Crystal -palkinnolla vuonna 2007. Talouslehti *Forbes* listasi elokuun 2007 alussa maailman kaikkein parhaiten tuottavat näyttelijät, ja Zellweger pääsi sijalle seitsemän. Vertailussa tutkittiin näyttelijöille maksetun palkan suhdetta siihen, minkä verran heidän elokuvansa tuottavat rahaa. Ykkössijalle kohosi Matt Damon. Naisista Zellwegerin edellä olivat ainoastaan Jennifer Aniston (sijalla viisi) ja Angelina Jolie (sijalla kuusi).

Vuonna 2008 Zellweger näytteli western-elokuvassa *Appaloosa* Ed Harrisin ja Viggo Mortensenin kanssa ja komediaelokuvassa *Sydän kolmantena jalkana* George Clooneyn kanssa. Samana vuonna Zellweger tuotti elokuvan *Living Proof*, jonka pääosassa on Harry Connick, Jr.. Elokuva perustuu todelliseen tohtori Denny Slamoniin (s. 1948).

Zellweger ja George Clooney vuonna 2008.
Vuonna 2009 Zellwegeriltä ilmestyi neljä elokuvaa: *New in Town*, *Tule omakseni*, *Möröt vastaan muukalaiset* ja *Case 39*. *New in Town* ja *Case 39* saivat lähinnä negatiivista palautetta, mutta elokuva *Tule omakseni* sai kiitettävän vastaanoton. Animaatiossa *Möröt vastaan muukalaiset* Zellweger ääninäytteli Katie-nimistä sivuhahmoa. Vuonna 2010 Zellweger näytteli pääosaa road moviessa *My Own Love Song* ja samana vuonna hän toimi tuomarina Berliinin elokuvajuhlilla. Vuonna 2011 Zellweger pääsi Texas Film Hall of Fameen Texasin Austinissa. Vuonna 2016 Zellweger uusi Bridget Jonesin roolinsa elokuvassa *Bridget Jones’s Baby*.

Vuonna 2019 Zellweger näytteli Judy Garlandia Rupert Gooldin draamaelokuvassa *Judy*, joka sai ensi-iltansa Telluriden elokuvajuhlilla. Elokuva sai hyvän vastaanoton kriitikoilta ja Zellweger palkittiin roolistaan parhaan naispääosan Golden Globella. Zellweger sai elokuvasta myös parhaan naispääosan Oscar-ehdokkuuden.

Yksityiselämä
-------------

Renée Zellweger vuonna 2006.
Zellweger on seurustellut näyttelijä Rory Cochranen kanssa 1993–1995 ja The White Stripesin laulaja Jack Whiten kanssa 2002–2004. Lisäksi Zellwegerillä on ollut paljon julkisuutta saanut lyhytikäinen romanssi *Me kaksi & Irene* -vastanäyttelijä Jim Carreyn kanssa. He olivat olleet kihloissa 1999–2000. Vuonna 2001 Zellweger tapaili näyttelijä George Clooneyta. Muutaman viikon tapailun jälkeen he harkitsivat jo avioliittoa, mutta romanssi loppui lyhyeen.

Zellweger vihittiin laulaja Kenny Chesneyn kanssa pienessä seremoniassa Yhdysvaltain Neitsytsaarten Saint Johnin saarella 9. toukokuuta 2005. He olivat tavanneet tapaninpäivän 2004 tsunamin uhreille varoja keränneessä hyväntekeväisyyskonsertissa 15. tammikuuta vuonna 2005. Tuore aviopari ilmoitti avioliittonsa mitätöinnistä 15. syyskuuta 2005; mitätöinti vahvistettiin 22. joulukuuta.

Zellweger on tapaillut avioeronsa jälkeen muun muassa televisiojuontaja ja liikemies Dan Abramsia. Syyskuussa 2010 ilmoitettiin, että Zellweger ja näyttelijä Bradley Cooper ovat olleet parisuhteessa yli vuoden. *People*-lehti tiedotti maaliskuussa 2011 parin eronneen. He erosivat Cooperin takia, joka halusi keskittyä uraansa. Zellweger seurusteli joulukuusta 2012 alkaen muusikko Doyle Bramhall II:n kanssa. Pari erosi 2019. Vuodesta 2021 alkaen Zellweger on seurustellut tv-juontaja Ant Ansteadin kanssa.

Filmografia
-----------

### Elokuvat

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1993 | *Surutta? Sekaisin* | *Dazed and Confused* | Nesi White |
| 1994 | *Reality Bites* | *Reality Bites* | Tami |
| *Kahdeksan sekuntia* | *8 Seconds* | Prescott Buckle Bunny |
| *Love and a .45* | *Love and a .45* | Starlene Cheatham |
| 1995 | *Texasin moottorisahamurhaaja – uusi sukupolvi* | *The Return of the Texas Chainsaw Massacre* | Jenny |
| *The Low Life* | *The Low Life* | runoilija |
| *Empire Records – menoa ja musaa* | *Empire Records* | Gina |
| 1996 | *Avara maailma* | *The Whole Wide World* | Novalyne Price |
| *Jerry Maguire – elämä on peliä* | *Jerry Maguire* | Dorothy Boyd |
| 1997 | *Syytettynä murhasta* | *Deceiver* | Elizabeth Loftus |
| 1998 | *Kultaakin kalliimpi* | *A Price Above Rubies* | Sonia Horowitz |
| *Se mikä on totta* | *One True Thing* | Ellen Gulden |
| 1999 | *Poikamies pulassa* | *The Bachelor* | Anne Arden |
| 2000 | *Nurse Betty* | *Nurse Betty* | Betty Sizemore |
| *Me kaksi ja Irene* | *Me, Myself & Irene* | Irene Waters |
| 2001 | *Bridget Jones – elämäni sinkkuna* | *Bridget Jones’s Diary* | Bridget Jones |
| 2002 | *Valkoinen oleanteri* | *White Oleander* | Claire Richards |
| *Chicago* | *Chicago* | Roxanne "Roxie" Hart |
| 2003 | *Vähät rakkaudesta* | *Down with Love* | Barbara Novak |
| *Päämääränä Cold Mountain* | *Cold Mountain* | Ruby Thewes |
| 2004 | *Hain tarina* | *Shark Tale* | Angie (ääni) |
| *Bridget Jones: Elämä jatkuu* | *Bridget Jones: The Edge of Reason* | Bridget Jones |
| 2005 | *Cinderella Man* | *Cinderella Man* | Mae Braddock |
| 2006 | *Beatrix Potter – taiteilijaelämää* | *Miss Potter* | Beatrix Potter |
| 2007 | *Mehiläisen elokuva* | *Bee Movie* | Vanessa Bloome (ääni) |
| 2008 | *Sydän kolmantena jalkana* | *Leatherheads* | Lexie Littleton |
| *Appaloosa* | *Appaloosa* | Allison "Allie" French |
| 2009 | *New in Town – valloittava yllätys* | *New in Town* | Lucy Hill |
| *Tule omakseni* | *My One and Only* | Anne Devereaux |
| *Möröt vastaan muukalaiset* | *Monsters vs. Aliens* | Katie (ääni) |
| *Tapaus 39* | *Case 39* | Emily Jenkins |
| 2010 | *My Own Love Song* | *My Own Love Song* | Jane Wyatt |
| 2016 | *The Whole Truth* | *The Whole Truth* | Loretta Lassiter |
| *Bridget Jones’s Baby* | *Bridget Jones’s Baby* | Bridget Jones |
| 2017 | *Same Kind of Different as Me* | *Same Kind of Different as Me* | Deborah "Debbie" Hall |
| 2018 | *Here and Now* | *Here and Now* | Tessa |
| 2019 | *Judy* | *Judy* | Judy Garland |

### Televisioelokuvat

| Televisioelokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1992 | *Tappamisen maku* | *A Taste for Killing* | Mary Lou |
| 1994 | *Ravista, rämistä ja rokkaa!* | *Shake, Rattle and Rock!* | Susanne "Susan" Doyle |

### Televisiosarjat

| Televisiosarjat |
| --- |
| Vuosi | Suomenkielinen nimi | Alkuperäinen nimi | Rooli | Jakson nimi / jaksojen määrä |
| 1993 | *Nebraskan nuori murhaaja* | *Murder in the Heartland* | Barbara Von Busch | 2 jaksoa |
| 2001 | *Kukkulan kuningas* | *King of the Hill* | Tammy Duvall (ääni) | "Ho, Yeah!" |
| *Saturday Night Live* | *Saturday Night Live* | juontaja | "Renée Zellweger/Eve" |
| 2019 | *What/If* | *What/If* | Anne Montgomery | 10 jaksoa |

### Vastaavana tuottajana

| Vastaavana tuottajana |
| --- |
| Vuosi | Suomenkielinen nimi | Alkuperäinen nimi | Viihteenlaji | Huomioita |
| 2006 | *Beatrix Potter – taiteilijaelämää* | *Miss Potter* | elokuva | myös näyttelijänä |
| 2008 | *Living Proof* | *Living Proof* | televisioelokuva |  |
| 2013 |  | *Cinnamon Girl* | pilottijakso | myös luojana |

Palkinnot ja ehdokkuudet
------------------------

*Pääartikkeli: Luettelo Renée Zellwegerin saamista palkinnoista ja ehdokkuuksista*

Lähteet
-------

1. ↑  Renée Zellwegerin juuret johtavat Suomeen  26.3.2009. Iltasanomat.fi.  Arkistoitu 29.3.2009. Viitattu 25.1.2013.
2. ↑  Ethnic of Renée Zellweger Ethnicelebs.com. Viitattu 25.1.2013. (englanniksi)
3. ↑  Annabel Fenwick Elliott: Professor suggests Renee Zellweger had surgery to disguise ethnicity *Mail Online*.  28.10.2014. Viitattu 16.10.2020.
4. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30  Renee Zellweger - Biography Talk.talk.co.uk. Viitattu 25.1.2013. (englanniksi)
5. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27  Syyskuun leffatähti: Renée Zellweger Nordiskfilm.fi.  Arkistoitu 30.10.2013. Viitattu 24.1.2013.
6. ↑  Past Men and Women of the Year Hastypudding.org.  Arkistoitu 15.1.2013. Viitattu 25.1.2013. (englanniksi)
7. 1 2 3 4 5  Biography of Renée Zellweger IMDB.com. Viitattu 25.1.2013. (englanniksi)
8. 1 2 3 4 5  Renee Zellweger Biography (1969-) Filmreference.com. Viitattu 25.1.2013. (englanniksi)
9. 1 2 3 4 5  Actress of the Week: Renee Zellweger UK.askmen.com.  Arkistoitu 3.5.2013. Viitattu 25.1.2013. (englanniksi)
10. 1 2 3 4 5  Renée Zellweger NNDB.com. Viitattu 25.1.2013. (englanniksi)
11. ↑  Erkki Kanto: Suomalaistaustaisia Hollywoodin tähtiä *www.goldenglobes.com*.  19. toukokuuta 2020.  Arkistoitu 26.9.2021. Viitattu 20.10.2020. (englanniksi)
12. ↑  Tältä näytti Renee Zellweger 18-vuotiaana Iltasanomat.fi. Viitattu 23.1.2013.
13. 1 2  Renee Zellweger talks about 'My One and Only' Newsday.com. Viitattu 25.1.2013. (englanniksi)
14. ↑  FILM REVIEW; 120 Pounds and 1,000,000 Cigarettes Later NYtimes.com. Viitattu 25.1.2013. (englanniksi)
15. ↑  Renée, 'Grey's' light up Crystal/Lucy Awards USAToday.com. Viitattu 25.1.2013. (englanniksi)
16. ↑  Renee Zellwegerin laiha olemus järkyttää  22.2.2010. MTV3.fi. Viitattu 24.1.2013.
17. ↑  Golden Globes: The Complete Winners List *Variety*.  5.1.2020. Viitattu 7.1.2020. (englanniksi)
18. 1 2 3  Renée Zellweger Dating History Whosdatedwho.com. Viitattu 23.1.2013. (englanniksi)
19. ↑  White Calls Off Relationship With Zellweger Contactmusic.com.  Arkistoitu 13.10.2012. Viitattu 25.1.2013. (englanniksi)
20. 1 2  Brittilehti: Clooney ja Zellweger suunnittelevat häitä  19.10.2001. Iltasanomat.fi. Viitattu 23.1.2013.
21. ↑  Renee Zellweger on valmis alttarille Suosikki.fi. Viitattu 23.1.2013.
22. ↑  Bradley Cooper on Renee Zellweger: "I Just Love Her" USmagazine.com. Viitattu 25.1.2013. (englanniksi)
23. ↑  Renée Zellweger & Bradley Cooper Split People.com. Viitattu 25.1.2013. (englanniksi)
24. 1 2  Bridget Jones -tähti löysi uuden kullan Sub.fi. Viitattu 23.1.2013.
25. ↑  Renee Zellweger, Doyle Bramhall II Dating: Actress, Guitarist Kiss At LAX Huffingtonpost.com. Viitattu 23.1.2013. (englanniksi)
26. ↑  Johnni Macke: Jim! Kenny! Bradley! Renee Zellweger’s Dating History: Photos *Us Weekly*.  24.6.2021. Viitattu 7.9.2022. (englanniksi)
27. ↑  Renée Zellweger and Ant Anstead's Relationship Timeline *Peoplemag*. Viitattu 7.9.2022. (englanniksi)

Aiheesta muualla
----------------

* Kuvia tai muita tiedostoja aiheesta **Renée Zellweger** Wikimedia Commonsissa

* Renée Zellweger Notable Names Databasessa (englanniksi)
* Renée Zellweger Nordiskfilmissä (Arkistoitu – Internet Archive)
* Renée Zellweger Film Referencessä (englanniksi)
* Renée Zellwegerin elämäkerta Talktalkissa (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Tšekki
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Elonet
* Yle
	+ 2

 |
|  |
| Muut | 
* SNAC
* IdRef

 |

 |